Brocka, Július, poslanec NR SR (2014-10-30):
Môj kolega z výboru hovorí, že konečne druhý. (Povedané so smiechom.) Ja som vlastne druhý písomne prihlásený. Dámy a páni, vážení členovia vlády, pani podpredsedníčka Národnej rady, po štyroch hodinách diskusie, samozrejme, hovoriť to, čo som si pripravil pred začiatkoch schôdze, by sa aj pre mňa samého zdalo nudné, takže dovoľte, aby som trošku svoj koncept poopravil, že budem reagovať aj na to, čo tu už doteraz odznelo. Áno, zdá sa mi to u pána ministra Richtera, že môže sa cítiť právom dotknutý, že prečo odvolávame práve jeho. Lebo dôvody, pre ktoré odvolávame ministra Richtera, sú rovnaké pre takmer hociktorého člena tejto vlády, že by sme pokojne dnes mohli odvolávať Vážneho, Počiatka, Jahnátka, Pavlisa, Žigu, Zvolenskú alebo Boreca, alebo teda nechcem celú vládu teraz menovať. Možnože by si to zaslúžil aj predseda vlády a aj po tom svojom vystúpení, keď nás vyzval diskutovať a zasa zdúchol. Proste on položil viacero otázok a nemám chuť na ne odpovedať a reagovať, pretože nemá toľko, by som povedal, úcty voči nám, že si nevypočul ani možnosť reagovať na mnohé z vecí, ktoré vo svojom vystúpení povedal. A to, že pán kolega Hlina uvádzal tento návrh, to z jedného jednoduchého dôvodu, že nás pán kolega Hlina v opozícii presvedčil, väčšinu kolegov, že on si myslí, že pretiekol pohár trpezlivosti a že treba navrhnúť a ísť do odvolávania ministra Richtera, a preto on mal plné právo vystúpiť z nás ako prvý. To, ako voči nemu aj predseda vlády, ako sa doňho navážal, to považujem rovnako za nedôstojné a neetické, lebo aj pán Číž, aj niektorí iní nám tu hovorili, že by sme sa mali správať slušnejšie. No proste vy ste to zasa začali. Vy ste to začali, že ste sa znížili k spôsobom, ktoré sú nehodné člena slovenskej vlády. No a teraz k pánu Richterovi. Pán minister, v zásade ja tie dôvody na vaše odvolanie rozdeľujem na dve skupiny. Jedna skupina sú dôvody pre to, čo ste urobili, aby ste mali byť odvolaný alebo odstúpiť, a potom druhá skupina sú dôvody, čo ste neurobili a mali ste urobiť. Nemám ich v takom poradí, že čo ste urobili, a preto treba odísť, alebo čo ste neurobili a treba odísť, ale pokúsim sa pri tých konkrétnostiach hovoriť, že toto ste neurobili a toto ste urobili. Napríklad ten exekútor a úžerník Krutý. Nebol tu pán minister vnútra, keď som na to reagoval vo faktickej poznámke. No áno. Pozrite, ten Krutý ako exekútor nie je problémom roku 2002, ´4, ´6, ´8. Ako ten problém Krutý, exekútor, alebo mohli by ste dať medzi to aj rovnítko, že úžerník, je problém po roku 2010, keď vy ste urobili také zmeny v legislatíve, že títo exekútori sa stali úžerníkmi. Lebo exekútor, ktorý exekvuje firmu preto, aby vymohol nezaplatené peniaze pre štát, tak to nie je úžerník. Ten plní službu v prospech tejto spoločnosti. Ale ak úžerníci, alebo ak už je to synonymum pomaly, ak exekútori žijú z toho, že chudobných, biednych ľudí takmer likvidujú len preto, aby oni na tom profitovali, toto my napádame. A v tejto situácii dotovať z našich alebo európskych peňazí takéto miesta, to je do neba volajúca nespravodlivosť. Čiže porovnávať, že dostali dotácie alebo príspevok na miesto exekútori aj za Mihála alebo za Kaníka, prosím vás, to vôbec nie je to isté. To považujem za dôležité povedať. Teraz jedna poznámka, ktorá súvisí aj s tým, ako sme rokovali o tomto odvolávaní na výbore. My teraz neodvolávame alebo nevyvodzujeme voči ministrovi Richterovi trestnoprávnu zodpovednosť, že by ho niekto prichytil s kufrom peňazí, ako kradne. To nie. To my sme už desať rokov v Európskej únii, to tu sa vyvodzuje politická zodpovednosť za úplne iné veci. To, na to sú iné orgány, aby postihovali také prejavy zneužívania svojej funkcie alebo vysloveného okrádania. My teraz vyvodzujeme zodpovednosť za to, že politickú zodpovednosť nesie minister za niektoré veci. V Európe je to tak, že keď odíde alebo utečie väzeň v Dánsku z väznice, tak ministra ani neodvolávajú. On odstúpi preto, lebo je to v jeho rezorte, sa to v jeho rezorte stalo, a pritom ten minister neodomykal celu tomu väzňovi. No a teraz dôvody, pre ktoré si myslím, že minister svoju funkciu nezvládol tak, ako by sa očakávalo. A to je napríklad neudržateľná situácia v Sociálnej poisťovni. V Sociálnej poisťovni, a môžete si to všimnúť v súvislosti s návrhom rozpočtu na budúci rok, každý rok, je to už päť rokov po sebe, rastú výdavky v Sociálnej poisťovni o 200 mil. eur. 200 mil. eur, to je v starej mene 6 mld. korún. A štátny rozpočet musí dotovať náš dôchodkový systém jednou miliardou eur. Pán minister, za vás sa tento roky neriešený problém stáva len veľkou snehovou guľou, že jednoducho kto príde po vás, práve preto, že tento problém zásadne neriešite, tak bude s dôsledkami pre obyvateľstvo oveľa, oveľa bolestnejší, ako by to bolo teraz, ako by to bolo v čase, keď ste vy teraz pri moci a keď máte na to dostatočnú aj politickú silu, aby ste potrebné a nevyhnutné veci urobili. Moja kolegyňa Nicholsonová už hovorila o probléme sociálnych služieb. Áno, to je, ona to nazvala pojmom kolaps sociálnych služieb. No hovoria to tí, ktorých sa to týka. Pán minister, vy ste rovnako ako pri dôchodkovom systéme aj tento problém, vy ste ho nevyriešili! Vy ste ho len zmrazili alebo, naopak, vrátili do stavu, aký tu bol pred vaším príchodom, a ste ho v podstate zhoršili a spoliehate sa na to, že sa to vyrieši samé, že sa to vyrieši samé. Ale povedali vám to už aj tí poskytovatelia sociálnych služieb, ktorí demonštrovali svoje požiadavky a vyjadrovali názor na stav sociálnych služieb, najmä v oblasti financovania sociálnych služieb, 17. tento mesiac v Bratislave na svojom protestnom zhromaždení. Ďalší problém, ktorý ja považujem za dôvod na vaše odvolanie, je, že, pán minister, vy zvyšujete u nás sociálnu nespravodlivosť napríklad aj tým opatrením, ktoré ste si tak slávnostne odfajkli na Úrade vlády, že vlaky zadarmo. Naozaj, predstava, že českí dôchodcovia pôjdu na dovolenku do Tatier zadarmo, tak u mnohých vyvoláva úplne opačnú reakciu. Toto opatrenie sa obráti proti vám. Naozaj, vy prvý ste mali byť proti, lebo je to blbosť. Naozaj, ak by ste toto presadili v Bruseli, že to tak bude v celej Európe a potom to bude aj u nás, má to svoju logiku. Ale aby sme my umožňovali dôchodcom a študentom z celej Európy, aby sa u nás vozili zadarmo, a naši dôchodcovia a študenti budú v zahraničí platiť za cestovanie v hromadnej doprave, tak to je taká hlúposť, a vy ste sa chválili týmto opatrením, že toto je opatrenie v prospech našich občanov? Sociálnu nespravodlivosť zvyšujete. Jeden bloger, nebudem mu tu robiť reklamu, to nazval dokonca sociálnou korupciou, že vy tu prichádzate s opatreniami a kupujete si hlasy tých, ktorí sú voliči, takýmito nezmyselnými opatreniami. Nerobíte to vo vzťahu k rodinám s deťmi. Keby ste prišli s takým návrhom, že tá doprava bude napríklad so zľavami pre rodiny, ktoré majú viac detí, veď to je základná poučka sociálnej politiky, že spravodlivá sociálna politika je taká, ktorá je adresná. Tomuto vy hovoríte spravodlivá sociálna politika? Pán minister, a teraz si vy viete predstaviť po vás, keď niekto príde a že toto bude musieť rušiť, uvedomujete si, aké míny tu kladiete? Toto je ďalšia mína, ktorá tu po SMER-e zostane a možno ktorej sa bude každý minister koaličnej vlády báť dotknúť, lebo mu to vybuchne pod nohami. Dámy a páni, toto je sociálna politika SMER-u a minister sociálnych vecí sa tým chváli, že to je super, že to je super. Tomu nerozumiem. Teda rozumiem tomu. To sú voliči, to sú hlasy, určite, a je to dobrá kampaň, dobrá kampaň pre SMER pred komunálnymi voľbami. Ale každý rozumný človek jednoducho to vidí a skôr či neskôr vám to aj dá patrične najavo. Tá sociálna nespravodlivosť narastá aj preto, že vy ste stranou oligarchov. Hovorili o tom, často o tom hovorí kolega Lipšic napríklad, že keď si máte vybrať medzi tým, komu pomôcť, tak víťazia vždycky tí mocní, bohatí a silní. Ale to je problém celej vlády a vášho predsedu najmä. Ale to, že vy ste stranou vyvolených, tak to je už aj vaša zodpovednosť a viac na vás ako na iných, lebo vy ste to robili už ako generálny sekretár. A to, že je to stranícky klientelizmus, o tom hovorili predo mnou už aj moji predrečníci. Ja sa len chcem spýtať. Pán minister, kto má viac usilovať vo vláde o väčšiu spravodlivosť, o väčšiu sociálnu spravodlivosť ako minister sociálnych vecí? Veď vašou, by som povedal, ďalším dôvodom na odvolanie je práve vaše nezodpovedné správanie. Nezodpovedné správanie v tom zmysle, že vy vyvolávate v ľuďoch, v občanoch tejto krajiny neprimerané očakávania. Ako mnohí ľudia, ktorí nerozumejú tejto politike, si myslia, že my na to máme, že my na to máme. Jasné, že je komplikované ľuďom hovoriť o tom, že vlaky zadarmo je blbosť, že to je proti vám. Veď pozrite sa, môj syn, ktorý chodí vlakom do Bratislavy na vysokú školu, tak on mesačne ušetrí 30 eur. Ale ja to nepotrebujem. Rozumiete? (Reakcie z pléna.) Rozumiete, veď on si to zaplatí. No, čiže tomuto vy hovoríte sociálna spravodlivosť? Ale vyvolávate v ľuďoch očakávanie, že my na to máme. Ale pritom z daní, len z dvoch zákonov, čo, z jedného zákona o daniach z príjmov dostanete 500 mil. eur naviac a potom miliardu, dvakrát toľko, každý rok, aj tento, aj budúci, musíte dať do Sociálnej poisťovne, aby bolo na dôchodky. Veď, opakujem to už niekoľkonásobne, že Sociálna poisťovňa je v takom stave, že má na dôchodky iba desať mesiacov. Zaokrúhľujem. Nie, nie. Teraz nehovorím, koľko dní, ale na mesiace. Lebo miliardu eur Sociálna poisťovňa musí dostať z daní tých, ktorí platia do štátneho rozpočtu. Čiže tváriť sa, že my máme na to, takto plytvať, to je nehoráznosť! Je to nezodpovedné správanie. To je taký výraz populizmu! Od Fica to beriem, že je to výraz politického marketingu, že tomu možno nerozumie do dôsledkov, čo to znamená, čo to vyvolá. Ale od ministra sociálnych vecí to považujem za výraz nezodpovednosti. Čiže inými slovami, pán minister, to, že je tu 83, teraz tu nie je takmer nikto, ale že tu máte 83 poslancov, to je ideálne zázemie pre každého ministra. Veď to je sen každého ministra, že prísť do parlamentu a niečo presadiť, keď ho 83 poslancov podporí. A vy to úplne tento potenciál absolútne premrháte, vyplytváte. A to je prípad, tak sa správalo HZDS. Tak sa správalo HZDS a tak aj skončilo na Slovensku. A ja si myslím, že práve pre toto, toto je budúcnosť aj SMER-u. Stratený, premárnený čas, nevyužitá príležitosť ako dôvod na vaše odvolanie. O exekútoroch som už hovoril. Podarené bolo, to sa mi teda stalo v relácii, keď som bol v rozhlase s pánom ministrom, keď on obhajoval, ale obhajovali to tu aj iní poslanci zo SMER-u, že predsa veď exekútor, to je také isté miesto ako ktokoľvek. Teda aj oni majú vodičov, aj oni majú sekretárky, účtovníčky, tak prečo som proti tomu, aby oni dostali dotáciu na takéto vytvorené miesta? No prosím vás, s takouto argumentáciou by mohli prísť za ministrom aj mafiáni. Aj oni majú šoférov aj sekretárky, že však aj oni vytvoria pracovné miesto. Ja som už vysvetlil, aký je rozdiel, že dotovanie exekútorov po roku 2010 a dotovanie miest u exekútorov pred rokom 2010, aký je zásadný rozdiel. A poslanec Alojz Hlina to už neraz z tohto miesta vysvetľoval. Pán minister, ja si myslím, že vašou úlohou prvoradou je bojovať proti chudobe a sociálnemu vylúčeniu. Bezdomovcov máte na každom kroku. Aj pred vaším ministerstvom. Máte aj toľko študentov a absolventov sociálnej práce, na počet obyvateľov sme na tom tak ako s výrobou áut na svete. Tam treba organizovať dotované pracovné miesta, ale nie pomáhať exekútorom. Pre tých je legislatíva tak priaznivo naklonená, že oni nie sú odkázaní ani na zdroje zo štátneho rozpočtu, ani na zdroje z Európskej únie. No a teraz jeden dôvod čisto kádehácky na vaše odvolanie, ak to môžem tak nazvať. A to je to, s čím idete na budúci týždeň do vlády. Pán minister, to znamená to, čo ste urobili aj neurobili, alebo urobili. Tá stratégia, návrh celoštátnej stratégie rodovej rovnosti v Slovenskej republike považujem za tiež jeden z dôvodov na vaše odstúpenie. Je to tak schizofrenický materiál v kontexte, že sme spolu schválili 4. júna tohto roka novelu Ústavy Slovenskej republiky. Pán minister, my sme schválili s vašimi poslancami v článku 41, že manželstvo je jedinečný zväzok medzi mužom a ženou, že Slovenská republika manželstvo všestranne chráni a napomáha jeho dobru, že manželstvo, rodičovstvo, rodina sú pod ochranou zákona, zaručuje sa osobitná ochrana detí a mladistvých. Toto sme schválili, ale ten materiál, ktorý ide do vlády, to je nová ideológia, ktorú ste si osvojili, ktorú chcete na Slovensku zaviesť a do každej oblasti spoločenského života i života jednotlivcov. Je to vyslovene protirodinný materiál a proti manželstvu muža a ženy. Vy podporujete boj medzi pohlaviami, pán minister, týmto materiálom v stratégii rodina a manželstvo v takom negatívnom svetle, kde je manželstvo vnímané ako partnerstvo rivalov a nie ako spoločenstvo muža a ženy na základe vzájomnej úcty a lásky. Vy znevažujete postavenie ženy, matky a aj deti sú vnímané ako prekážka realizovania sa napríklad ženy v pracovnom pomere a nie ako dar pre rodinu i pre celú spoločnosť. Vy z prirodzených a slobodne vybraných rozdielov robíte rozdiely, akoby dôsledky diskriminácie. Pán minister, vy ste komunistickú ideológiu zamenili za rodovú. V návrhu akčného plánu rodovej rovnosti na roky 2014 – ´19 ju idete zavádzať do praxe, investovať veľké finančné prostriedky do vzdelávacích programov, do študijných odborov, do učebníc, do brožúr, do metodických pokynov, do spriaznených mimovládiek, obmedzením uplatňovania výhrady vo svedomí, a dokonca chcete zaviesť novú doložku vplyvov v legislatíve, doložku vplyvov na rodovú rovnosť. Vy ste sa zbláznili, ak ste toto podpísali... (reakcia ministra), ... od prvej Ficovej vlády a pokračujete v tom. Toto je diskriminácia voči skutočne diskriminovaným skupinám v našej spoločnosti, voči zdravotne postihnutým, voči matkám, toto sú vyhodené peniaze do vzduchu a nie pomoc ženám, to nie je pomoc ohrozeným skupinám. My potrebujeme doložku vplyvu na rodinu, pán minister, to potrebuje naša legislatíva a nie doložku vplyvu na rodovú rovnosť. Paradoxne, tí, čo sa zaoberajú pomocou ženám vrátane týraných žien, nie sú vôbec podporovaní financiami z týchto projektov. Financie sú obmedzené na dotovanie rozširovania rodovej ideológie namiesto skutočnej, konkrétnej pomoci. Je to škandál, odporúčam kolegom poslancom, aby si tie materiály prečítali, sú už na webe. Naozaj je to náročné čítanie. KDH odmieta túto ideológiu, odmieta túto stratégiu a vyzýva aj vás, aj vládu, aby ste sa venovali skutočnej ochrane rodiny, skutočnej ochrane žien, matiek, aby ste sa venovali viac sociálne marginalizovaným skupinám a zdravotne znevýhodneným a nerozkladali zdravú rodinu na Slovensku. A propo na záver, poslanci za KDH aj z týchto dôvodov budú hlasovať za odvolanie ministra Richtera. Ďakujem za vašu pozornosť. (Potlesk.).